บริษัท เด็มโก้ จำกัด (มหาชน) ประกอบธุรกิจให้บริการออกแบบ จัดหา
ก่อสร้างและติดตั้งแบบครบวงจรในงานระบบจำหน่ายไฟฟ้า ระบบสายส่งไฟฟ้าแรงสูง
งานก่อสร้างสถานีไฟฟ้าแรงสูง - สถานีไฟฟ้าย่อย งานระบบไฟฟ้าและเครื่องกล
งานด้านอนุรักษ์พลังงาน งานก่อสร้างเสาโทรคมนาคม รวมทั้ง
ผลิตและจำหน่ายเสาโครงเหล็กสำหรับระบบสายส่งไฟฟ้าแรงสูง ระบบเสาโทรคมนาคม
และป้ายโฆษณา Bill Board ภายใต้เครื่องหมายการค้าเด็มโก้
โดยจดทะเบียนจัดตั้งเป็นบริษัทจำกัด เมื่อวันที่ 1 มิถุนายน 2535 ด้วยทุนจดทะเบียนเริ่มต้นที่ 6
ล้านบาท ต่อมาได้เพิ่มทุนอย่างต่อเนื่องจน ณ ปัจจุบันได้แปรสภาพเป็นบริษัทมหาชน
และมีทุนจดทะเบียน 215 ล้านบาท โดยเป็นทุนชำระแล้ว 210 ล้านบาท
ภายใต้การบริหารงานของนายประเดช กิตติอิสรานนท์
ซึ่งมีประสบการณ์ในงานวิศวกรรมระบบจำหน่ายไฟฟ้า สถานีไฟฟ้าย่อย
และงานระบบสายส่งไฟฟ้าแรงสูงมามากกว่า 20 ปี

บริษัทสามารถแบ่งลักษณะของงานที่ให้บริการออกเป็น 4 กลุ่ม ได้แก่

1. งานด้านวิศวกรรมไฟฟ้า ได้แก่ งานออกแบบ จัดหา
ก่อสร้างและติดตั้งแบบครบวงจรในงานสถานีไฟฟ้าย่อย ระบบสายส่งไฟฟ้าแรงสูง
และระบบจำหน่ายไฟฟ้า

2. งานระบบไฟฟ้าและเครื่องกล เริ่มตั้งแต่การออกแบบ จัดหา ก่อสร้าง
และบริการติดตั้งงานที่เกี่ยวข้องกับระบบวิศวกรรมเครื่องกล
โดยเริ่มจากการเสนอให้บริการในระบบปรับอากาศสำหรับโรงงานอุตสาหกรรม
และขยายขอบเขตการให้บริการอย่างต่อเนื่องครอบคลุมระบบระบายอากาศ ห้องทำความเย็น
ระบบควบคุมอุณหภูมิความชื้น ระบบประปา สุขาภิบาลและระบบท่อต่างๆ
โดยบริษัทสามารถให้บริการในงานระบบที่ครบวงจรและเบ็ดเสร็จภายในบริษัทเดียวเช่นกัน

3. งานด้านเสาโทรคมนาคม
เริ่มจากการผลิตและติดตั้งเสาโทรคมนาคมให้แก่ลูกค้าที่ต้องการติดตั้งระบบสื่อสาร
ชนิดใช้เสาโครงเหล็กทั้งหน่วยงานภาครัฐและภาคเอกชนรวมถึงผู้ให้บริการโทรศัพท์เคลื่อนที่
(Operator) และผู้ที่ชนะการประมูลจากผู้ให้บริการโทรศัพท์เคลื่อนที่
นอกจากนี้บริษัทยังให้บริการติดตั้งสายเคเบิ้ลใยแก้ว ด้วยวิธี Blowing Method ซึ่งถือว่าเป็น 1
ใน 2 บริษัทในประเทศไทยที่มีการให้บริการติดตั้งสายเคเบี้ลใยแก้วด้วยวิธีดังกล่าว

4. งานผลิตและจำหน่ายเสาโครงสร้างเหล็ก
มีวัตถุประสงค์เริ่มแรกเพื่อผลิตอุปกรณ์ยึดจับบนเสาไฟฟ้า (Hardware) ใช้ในระบบจำหน่ายไฟฟ้า
และต่อมาได้ผลิตเสาโครงเหล็กเพื่อใช้ในงานวิศวกรรมไฟฟ้า ได้แก่ ระบบสายส่ง ระบบจำหน่าย
และสถานีไฟฟ้าย่อย ซึ่งงานบางส่วนต้องใช้เสาโครงเหล็กเป็นส่วนประกอบ
และต่อมาโรงงานได้เพิ่มสายการผลิตเสาโทรคมนาคม และเสาวิทยุสื่อสาร
ซึ่งใช้หลักพื้นฐานการผลิตที่คล้ายคลึงกับเสาโครงเหล็กที่ใช้ในงานวิศวกรรมไฟฟ้า
นอกจากนี้บริษัทได้ขยายฐานลูกค้าในกลุ่มเสาโครงเหล็กไปสู่กลุ่มลูกค้าโฆษณากลางแจ้ง (Outdoor
Advertising) โดยรับทำป้ายโฆษณาที่ใช้เสาโครงเหล็กขนาดใหญ่

ปัจจุบันบริษัทมีกำลังการผลิต ผลิตภัณฑ์โครงเหล็กรวม 12,000 ตันต่อปี โดยมีโรงงานอยู่ 1
แห่งที่จังหวัดลพบุรี คลังสินค้า 1 แห่งอยู่ที่จังหวัดปทุมธานี

ในการดำเนินธุรกิจ บริษัทมีจุดเด่นที่แตกต่างจากคู่แข่ง คือ

-   ทีมงานที่มีประสบการณ์และได้รับความเชื่อถือจากภาครัฐ
    เนื่องจากคณะกรรมการและผู้บริหารของบริษัทมีประสบการณ์ในอุตสาหกรรมนี้มามากกว่า 20 ปี

-   การดำเนินธุรกิจที่หลากหลาย
    ทำให้บริษัทสามารถกระจายความเสี่ยงโดยไม่พึ่งพิงธุรกิจใดธุรกิจหนึ่งโดยเฉพาะ
    อีกทั้งยังมีโอกาสที่จะขยายงานในส่วนธุรกิจที่มีความต่อเนื่อง และยังมีสัดส่วนรายได้น้อย

-   ต้นทุนที่แข่งขันได้ เนื่องจาก
    บริษัทสามารถผลิตเสาโครงเหล็กซึ่งเป็นวัสดุหลักในงานก่อสร้างและติดตั้ง เสาโทรคมนาคม
    สายส่งแรงสูง 230 เควี สายส่งแรงสูง 500 เควี และป้ายโฆษณากลางแจ้งได้เอง
    ซึ่งทำให้บริษัทสามารถบริหารต้นทุนงานบริการในส่วนของงานก่อสร้างดังกล่าวได้ดีกว่าคู่แข่งที่ไม่ได้ผลิตเสาโครงเหล็กเอง
    ประกอบกับบริษัทอยู่ในธุรกิจนี้เป็นระยะเวลายาวนาน
    ทำให้มีความสัมพันธ์ที่ดีกับลูกค้าและผู้จำหน่ายสินค้า
    ดังนั้นผู้จัดจำหน่ายสินค้าส่วนใหญ่จึงเสนอราคาที่สามารถแข่งขันได้ให้แก่บริษัท
    เพื่อใช้สำหรับในการเข้าประมูลงานต่างๆ

    -   การวางสายเคเบิ้ลใยแก้วโดยเทคโนโลยี Blowing Method ซึ่งบริษัทเป็น 1 ใน 2
        บริษัทในประเทศไทยที่มีความสามารถในการวางสายเคเบิ้ลใยแก้วแบบวิธีใช้ลมอัด
        (Blowing Method)
        โดยวิธีการวางสายเคเบิ้ลใยแก้วดังกล่าวเหมาะสำหรับการวางสาย Fiber Optic
        ขนาดเล็กในท่อที่มีช่วงของการร้อยสายยาวและ
        สามารถนำมาใช้ในงานเสาโทรคมนาคมที่ก่อสร้างพร้อมกับการวางท่อแก๊สได้เป็นอย่างดี
        เช่นงานวางสายเคเบิ้ลใยแก้วบนท่อแก๊ส ไทย – มาเลเซีย ซึ่งบริษัทเป็นผู้ดำเนินการ

        ในการประกอบธุรกิจของบริษัท
        ปัจจัยความเสี่ยงที่สำคัญที่อาจส่งผลกระทบต่อการดำเนินธุรกิจหรือผู้ลงทุน มีดังนี้

1)  ความเสี่ยงด้านการพึ่งพาทีมผู้บริหารและวิศวกรระดับตั้งแต่ระดับผู้จัดการโครงการขึ้นไป
    เนื่องจากธุรกิจของบริษัทต้องอาศัยความรู้ ความสามารถของบุคลากร
    บริษัทลดความเสี่ยงด้วยการจัดให้มีสวัสดิการและมาตรการจูงใจเช่น
    กำหนดให้มีประกันสุขภาพพนักงาน ให้ทุนการศึกษาประเภทต่าง ๆ
    รวมถึงมีการกระจายอำนาจการบริหารงาน ในรูปคณะกรรมการบริหาร
    เพื่อลดการพึ่งพิงบุคคลากรเป็นรายบุคคล

2)  ความเสี่ยงจากความไม่สม่ำเสมอของรายได้

  ความเสี่ยงในการให้บริการที่มีลักษณะเป็นโครงการ ไม่ใช่เป็นสัญญาว่าจ้างทำงานระยะยาว
  ดังนั้น
  ความต่อเนื่องในกระแสรายได้ของบริษัทจึงขึ้นอยู่กับความสามารถในการชนะประมูลหรือได้รับเลือกเข้าทำงานในแต่ละโครงการ
  บริษัทมีนโยบายที่จะลดความเสี่ยงเรื่องความสม่ำเสมอของรายได้ด้วยการขยายกลุ่มลูกค้าเป้าหมายเพื่อเพิ่มโอกาสในการชนะการประมูลงานมากขึ้น
  และขยายฐานไปยังธุรกิจที่ต่อเนื่อง เช่น การให้บริการบำรุงรักษาระบบและอุปกรณ์ในสถานี
  ไฟฟ้าและสายส่งแรงสูง

  ความเสี่ยงจากรายได้ที่ยังไม่เรียกเก็บ

  ในบางโครงการที่งานก่อสร้างแล้วเสร็จ แต่บริษัท อาจไม่สามารถออกใบเรียกเก็บเงินได้
  เนื่องจากความล่าช้าในการตรวจรับงานของผู้ว่าจ้าง และ/หรือเจ้าของงาน
  บริษัทมีนโยบายให้พนักงานมีการประสานงานพร้อมติดตามผลการตรวจรับจากผู้ว่าจ้าง
  และ/หรือเจ้าของงาน อย่างใกล้ชิด

  ความเสี่ยงจากการพึ่งพิงกลุ่มลูกค้า
  จากการให้บริการและขายสินค้าให้แก่ลูกค้าทั้งภาคเอกชนและภาครัฐ
  ซึ่งผลการดำเนินงานของบริษัทจะขึ้นอยู่กับการขยายการลงทุน/การเติบโตของลูกค้าในแต่ละประเภทรวมถึงความสามารถและสภาวะการแข่งขันในการประมูลงานต่างๆ
  อย่างไรก็ตามบริษัทมีนโยบายในการรักษาสัดส่วนรายได้งานบริการจากภาครัฐและภาคเอกชนให้อยู่ในระดับใกล้เคียงกัน
  เพื่อลดความเสี่ยงจากการพึ่งพิงกลุ่มลูกค้า
  และเพื่อรักษาระดับอัตราการเติบโตของรายได้ของกิจการ และระดับอัตรากำไรที่เหมาะสม

  ความเสี่ยงจากความผันผวนทางเศรษฐกิจและการเมือง
  ซึ่งอาจมีผลกระทบโดยตรงต่องบประมาณการลงทุน และบรรยากาศการลงทุนภายในประเทศ
  ซึ่งจะส่งผลกระทบต่อแผนขยายการลงทุนของภาคเอกชน
  โดยเฉพาะอย่างยิ่งการก่อสร้างโรงงานอุตสาหกรรม
  ซึ่งส่งผลกระทบต่อเนื่องถึงภาวะธุรกิจให้บริการออกแบบ จัดหา
  และบริการติดตั้งงานระบบวิศวกรรมไฟฟ้า และงานระบบไฟฟ้าและเครื่องกล
  อย่างไรก็ตามที่ผ่านมา 3 ปี กลุ่มลูกค้าของบริษัท ส่วนหนึ่งเป็นหน่วยงานภาครัฐ (การไฟฟ้าทั้ง 3
  แห่ง) ซึ่งมีหน้าที่รับผิดชอบต่อการเตรียมความพร้อมด้านสาธารณูปโภค
  และต้องจัดให้มีปริมาณสำรองกระแสไฟฟ้าให้เพียงพอต่อการใช้งาน ดังนั้น
  ความเสี่ยงทางด้านเศรษฐกิจ
  และการเมืองจะมีผลกระทบต่อบริษัทในฐานลูกค้าภาคเอกชนตามวงจรเศรษฐกิจแต่สำหรับฐานลูกค้าภาครัฐจะมีผลกระทบไม่มากนัก

3)  ความเสี่ยงจากการเพิ่มขึ้นของต้นทุน

  ความเสี่ยงจากการการดำเนินโครงการล่าช้ากว่าเวลาที่กำหนดตามสัญญา
  โดยความล่าช้าของโครงการอาจจะเป็นผลมาจากเจ้าของโครงการเอง
  หรือมาจากการว่าจ้างผู้รับเหมาช่วง หรือจากการทำงานของบริษัท
  กรณีความล่าช้าเกิดจากเจ้าของโครงการ
  บริษัทจะเรียกเก็บค่าใช้จ่ายที่เพิ่มขึ้นจากเจ้าของโครงการ
  ส่วนความล่าช้าที่เกิดจากผู้รับเหมาช่วง บริษัทจะเข้าควบคุมการทำงานโดยเป็นผู้จัดซื้อวัสดุอุปกรณ์
  หรือ จัดหาผู้รับเหมาช่วงรายอื่นเข้าทำงานแทน โดยผู้รับเหมาช่วงรับผิดชอบค่าใช้จ่ายที่เกิดขึ้น

  ความเสี่ยงจากการเปลี่ยนแปลงราคาวัสดุและอุปกรณ์
  เนื่องจากธุรกิจของบริษัทต้องเสนอราคารับเหมาแบบตายตัว
  ตั้งแต่เริ่มประมูลงานจนกระทั่งงานติดตั้งแล้วเสร็จ
  ซึ่งในระหว่างช่วงเวลาดังกล่าวราคาของวัสดุและอุปกรณ์ อาจมีการเปลี่ยนแปลงสูงขึ้น
  ซึ่งจะส่งผลให้บริษัทมีต้นทุนในการติดตั้งของโครงการสูงขึ้น อย่างไรก็ตาม ในทางปฏิบัติ
  บริษัทจะได้รับการยืนยันราคาจากผู้ขายในระหว่างประมูลงาน และเมื่อได้รับสัญญา
  บริษัทจะจัดทำคำสั่งซื้อให้ผู้ขาย เพื่อควบคุมต้นทุนให้คงที่ ส่วนการซื้อวัสดุทั่วไป
  บริษัทจะรวบรวมปริมาณสั่งซื้อจากหลาย ๆ โครงการ เพื่อให้มีอำนาจต่อรองที่สูงขึ้น

  ความเสี่ยงจากการควบคุมและบริหารจัดการ เนื่องจาก การให้บริการออกแบบ จัดหา
  ก่อสร้างและติดตั้งงานระบบจำหน่ายไฟฟ้า งานสถานีไฟฟ้าย่อย
  งานก่อสร้างสายส่งและงานเสาโทรคมนาคม
  ในแต่ละโครงการจะแยกกระจัดกระจายไปตามพื้นที่ของลูกค้า
  ปัญหาในเรื่องของการละเลยขาดความเอาใจใส่ในงาน
  เป็นปัญหาที่พบได้โดยทั่วไปสำหรับบริษัทผู้รับเหมาอื่นๆ
  บริษัทได้วางมาตรการให้มีกลุ่มวิศวกรผู้บริหาร
  เป็นผู้ดูและตรวจสอบการบริหารจัดการโครงการอีกชั้นหนึ่ง เพื่อป้องกันความเสี่ยงที่เกิดขึ้น

4)  ความเสี่ยงด้านเงินทุนหมุนเวียน บริษัทจำเป็นต้องใช้เงินทุนหมุนเวียนประมาณร้อยละ 10-15
    ของมูลค่างานแต่ละโครงการ เพื่อใช้ในขั้นตอนการประมูลงาน การเตรียมงาน
    รวมถึงการจัดซื้อจัดจ้าง ซึ่งเป็นขั้นตอนก่อนที่จะได้รับชำระเงินจากผู้ว่าจ้างตามสัญญา
    หากขาดการบริหารเงินทุนหมุนเวียนที่ดี หรือมีการเปลี่ยนแปลงการชำระเงิน
    อาจส่งผลต่อการดำเนินโครงการให้แล้วเสร็จ
    หรือความสามารถในการได้รับงานใหม่หรือการขยายธุรกิจของบริษัท อนึ่ง ที่ผ่านมาในปี 2549
    ลูกค้าส่วนใหญ่ของบริษัทเป็นลูกค้าภาครัฐ
    บริษัทจึงไม่ประสบกับปัญหาการเปลี่ยนแปลงการชำระเงินของผู้ว่าจ้างมากนัก อีกทั้ง
    บริษัทได้มีการตรวจสอบสถานะทางการเงินของผู้ว่าจ้างก่อนการยื่นประมูลงาน
    และมีการเจรจาเพื่อให้เงื่อนไขในการชำระเงินมีความรัดกุมและเป็นประโยชน์ต่อบริษัท
    นอกจากนี้
    บริษัทมีสัญญาวงเงินเชื่อกับธนาคารที่สามารถเบิกใช้ได้ตลอดการดำเนินงานในโครงการ
    บริษัทจึงมีสภาพคล่องที่เพียงพอ

5)  ความเสี่ยงจากการเข้าร่วมในกิจการค้าร่วม (Consortium)
    ในกรณีที่บริษัทได้เข้าร่วมในกิจการร่วมค้ากับผู้ร่วมทุนภายนอกเมื่อบริษัทต้องการขยายฐานลูกค้าหรือต้องการประมูลงานที่มีมูลค่าโครงการสูงขึ้น
    ซึ่งบริษัทและผู้ร่วมทุนจะมีภาระความรับผิดชอบต่อผู้ว่าจ้างแบบร่วมกัน (Joint and
    Several) ในกรณีที่
    ผู้ร่วมทุนในกิจการค้าร่วมไม่สามารถปฏิบัติตามหน้าที่หรือดำเนินการตามที่ระบุในสัญญาได้
    บริษัทอาจต้องปฏิบัติหน้าที่ส่วนดังกล่าวแทนหรืออาจต้องลงทุนเพิ่มเติมหรือชดใช้ค่าเสียหายใดๆ
    ที่เกิดขึ้น ทั้งนี้
    บริษัทได้ตรวจสอบคุณสมบัติของผู้ร่วมทุนก่อนร่วมดำเนินการอย่างเข้มงวดและจะเลือกผู้ร่วมทุนที่มีสถานะทางการเงินและความสามารถในการทำงานที่ไม่ด้อยไปกว่าบริษัท

6)  ความเสี่ยงด้านอัตราแลกเปลี่ยน
    เนื่องจากในการจัดหาวัสดุและอุปกรณ์ในการดำเนินงานบางส่วน
    จำเป็นต้องสั่งซื้อวัสดุและอุปกรณ์จากต่างประเทศ
    ทำให้บริษัทอาจมีความเสี่ยงด้านอัตราแลกเปลี่ยน
    บริษัทกำหนดนโยบายให้มีการซื้อเงินตราต่างประเทศล่วงหน้า (Forward Contract)
    ทั้งจำนวน และการให้ผู้ว่าจ้างเปิดเลตเตอร์ออฟเครดิตให้ผู้ขายโดยตรง

7)  ความเสี่ยงอื่นๆ ได้แก่ความเสี่ยงที่อยู่เหนือการควบคุมของบริษัท หรือมิอาจควบคุมได้
    หรือภัยพิบัติตามธรรมชาติ เช่น แผ่นดินไหว สึนามิ อุทกภัย วาตภัย เป็นต้น
    ซึ่งบริษัทได้ลดความเสี่ยงเหล่านี้
    โดยกำหนดไว้ในสัญญาของโครงการเป็นข้อยกเว้นที่จะต้องรับผิดชอบ
    และสำหรับโครงการที่มีมูลค่าสูงหรือโครงการของหน่วยงานภาครัฐ
    บริษัทจะจัดทำประกันภัยเพื่อคุ้มครองความเสี่ยงทุกประเภท (Insurance for all risk)

  (โปรดดูรายละเอียดในส่วนที่ 2 ข้อที่ 1 ปัจจัยความเสี่ยง)

รายได้ : รายได้ของปี 2549 ลดลงร้อยละ 11.59 จาก 1,532.53 ล้านบาท ในปี 2548
คงเหลือ 1,354.92 ล้านบาท โดยส่วนที่ลดลงมาจากรายได้งานบริการที่ลดลงจาก 1,251.18
ล้านบาท ในปี 2548 คงเหลือ 1,070.83 ล้านบาท
ซึ่งเป็นผลมาจากบริษัทชะลอการเข้าประมูลงานภาครัฐในช่วงปลายปี 2548
เนื่องจากราคากลางที่หน่วยงานภาครัฐตั้งไว้ ไม่เพียงพอต่อการดำเนินงาน
เนื่องจากกการเพิ่มขึ้นของต้นทุนวัตถุดิบ เช่น ทองแดง ที่เพิ่มขึ้นอย่างมาก
ประกอบกับความไม่แน่นอนทางการเมืองช่วงต้นปี 2549
ส่งผลให้กลุ่มลูกค้าภาคเอกชนชะลอการลงทุน

กำไรขั้นต้น : กำไรขั้นต้นของปี 2549 เพิ่มขึ้นร้อยละ 78.81 จาก 139.51 ล้านบาท ในปี 2548
เป็น 249.46 ล้านบาท หรือคิดอัตรากำไรขั้นต้นที่เพิ่มขึ้นจากร้อยละ 9.43 เป็นร้อยละ 18.77
แยกเป็น กำไรขั้นต้นจากงานขาย เพิ่มขึ้นร้อยละ 74.04 จาก 31.36 ล้านบาท เป็น 54.58
ล้านบาท คิดเป็นอัตรากำไรขั้นต้นที่เพิ่มขึ้นจากร้อยละ 12.44 เป็นร้อยละ 21.16
ซึ่งเป็นผลมาจากภาวะการแข่งขันในธุรกิจโทรคมนาคม ทำให้โรงงานมีงานผลิตอย่างต่อเนื่อง
ทำให้เกิดการประหยัดต่อขนาดการผลิตจากการบริหารต้นทุนวัตถุดิบและต้นทุนคงที่อย่างมีระสิทธิภาพ
กำไรขั้นต้นงานบริการ เพิ่มขึ้นร้อยละ 80.18 จาก 108.15 ล้านบาท เป็น 194.87ล้านบาท
หรือคิดเป็น อัตรากำไรขั้นต้นที่เพิ่มขึ้นจากร้อยละ 8.64 เป็น ร้อยละ 18.20
ซึ่งเป็นผลมาจากสัดส่วนการรับรู้รายได้งานบริการในส่วนของภาคเอกชน
ซึ่งมีอัตรากำไรสูงกว่างานภาครัฐ เพิ่มขึ้นจากร้อยละ 47 ในปี2548เป็นร้อยละ 70 ในปี 2549

กำไรสุทธิ : กำไรสุทธิของปี 2549 เพิ่มขึ้นร้อยละ 125.63 จาก 44.43 ล้านบาท ใน ปี
2548เป็น 100.25 ล้านบาท หรือคิดเป็นอัตรากำไรสุทธิที่เพิ่มขึ้นจากร้อยละ 2.89 เป็นร้อยละ
7.40 ซึ่งเป็นผลมาจากบริษัทสามารถควบคุมต้นทุนขายและต้นทุนการดำเนินงานอย่างมีประสิทธิภาพ

ณ 31ธันวาคม 2549 บริษัทมีสินทรัพย์รวมทั้งสิ้น 818.91 ล้านบาทเพิ่มขึ้นจาก ณ 31 ธันวาคม
2548 จำนวน 75.49 ล้านบาท หรือเพิ่มขึ้นร้อยละ 10.15
โดยเกิดจากการเพิ่มขึ้นของรายการหลัก คือ มูลค่างานที่แล้วเสร็จแต่ยังไม่เรียกเก็บ 115.47
ล้านบาท โดยบริษัทมีหนี้สินรวม 417.17 ล้านบาท ลดลง113.26 ล้านบาทจากปี 2548
คิดเป็นลดลงร้อยละ 21.35 และส่วนของผู้ถือหุ้น 401.74 ล้านบาท
ซึ่งบริษัทมีอัตราส่วนหนี้สินต่อส่วนของผู้ถือหุ้นเท่ากับ 1.01 เท่า และมูลค่าตามบัญชีต่อหุ้นแบบ Fully
Diluted เท่ากับ1.87 บาทต่อหุ้น